ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2785/98

υποβολή: Jean-Antoine Giansily (UPE) προς την Επιτροπή

(9 Σεπτεμβρίου 1998)

Θέμα: Προεδρικές εκλογές στο Τόγκο

Επ' ευκαιρία των προεδρικών εκλογών στο Τόγκο, η Επιτροπή χρηματοδότησε ενέργειες παρατήρησης εκ μέρους των μέσων ενημέρωσης από τους Ανταποκριτές Χωρίς Σύνορα (ΑΧΣ) για ποσόν ύψους 110.000 Ecu καθώς και μια αποστολή παρατήρησης των εκλογών συντονιζόμενη από τις Electoral Reform International Services (ERIS) για ποσόν ύψους 560.000 Ecu.

Χρηματοδοτώντας τις ενέργειες αυτές από τη θέση B7-7020 που στερείται νομικής βάσης, η Επιτροπή παρέλειψε ορισμένους κανόνες.

Μήπως αυτός είναι ο λόγος για τον οποίο στην απάντησή της στη Γραπτή Ερώτηση Ρ-2187/98(1) της 24ης παρελθόντος Ιουλίου, η Επιτροπή αναφέρει ότι "τα προγράμματα παρουσιάσθηκαν από τους προαναφερθέντες οργανισμούς και ενεκρίθησαν σύμφωνα με τους τρόπους διαχείρισης της θέσης αυτής";

Μήπως τούτο σημαίνει ότι οι 560.000 Ecu στην ERIS και τα 110.000 Ecu στους ΑΧΣ χορηγήθηκαν χωρίς να υπάρχει ανταγωνισμός;

Στην περίπτωση που δεν υπήρξε ανταγωνισμός και γνωρίζοντας συγκεκριμένα ότι οι δύο προαναφερθέντες οργανισμοί επρόσκειντο στην αντιπολίτευση του Τόγκο πού βασίζεται η λεπτή αυτή πολιτική απόφαση;

Απάντηση του ΚυρίουPinheiro εξ ονόματος της Επιτροπής

(28 Σεπτεμβρίου 1998)

Η χρήση δημοσιονομικών πιστώσεων από κονδύλια που δεν διαθέτουν ακόμη νομική βάση υπόκεινται στις αυστηρές διατάξεις του δημοσιονομικού κανονισμού που διέπει το σύνολο του προϋπολογισμού. Γι αυτήν ακριβώς την περίπτωση πρόκειται σχετικά με τα σχέδια στα οποία αναφέρεται το Αξιότιμο Μέλος του Κοινοβουλίου. Η Επιτροπή δεν μπορεί λοιπόν να συμμερισθεί τις απόψεις που εκφράσθηκαν σύμφωνα με τις οποίες "παρέλειψε ορισμένους κανόνες".

Το κονδύλιο αυτό του προϋπολογισμού χρηματοδοτεί έργα που της υποβάλλονται από τους εταίρους της (μη κυβερνητικές οργανώσεις, διεθνείς ενώσεις ή οργανώσεις). Τα έργα αυτά εξετάζονται και διερευνούνται και αν ανταποκρίνονται στα προβλεπόμενα κριτήρια για τη χρήση του κονδυλίου, αποτελούν αντικείμενο επίσημης απόφασης της Επιτροπής κατέφαρμογή των ισχυουσών δημοσιονομικών διατάξεων.

Επί πλέον, η Επιτροπή υπενθυμίζει, όπως το υπογράμμισε στην απάντησή της στην ερώτηση 2187/98, ότι τα δυο παραπάνω έργα που αναφέρθηκαν ειδικά αποτελούν μέρος ενός συνολικού προγράμματος στήριξης συναφούς προς την ελκλογική διαδικασία που εφαρμόστηκε μετά από αίτηση του εθνικού εντολοδόχου, σύμφωνα με την απόφαση του κοινοβουλίου του Τόγκο του Νοεμβρίου 1997 και με βάση τις αιτήσεις των διαφόρων εταίρων.

Η Επιτροπή πιστεύει ότι χρηματοδότησε δράσεις χρήσιμες για τη χρηστή διεξαγωγή των εκλογών στο Τόγκο που έχουν εφαρμοστεί από εταίρους οι οποίοι έχουν εργασθεί με αποτελεσματικότητα και πνεύμα ανεξαρτησίας.

(1) ΕΕ C 50 της 22.2.1999, σελ. 132.
ΓΡΑΠΤΗ ΕΡΩΤΗΣΗ E-2727/98

υποβολή: Graham Mather (PPE) προς την Επιτροπή

(1 Σεπτεμβρίου 1998)

Θέμα: Επιπτώσεις της εφαρμογής της πρότασης οδηγίας περί φορολόγησης των εισοδημάτων της αποταμίευσης (COM(98)295)

Μετά τη συνεδρίαση του Συμβουλίου Γενικών Υποθέσεων τον Ιούλιο του 1998 έγινε γνωστό ότι ο κ. Jacques Poos ζήτησε από ανεξάρτητη εταιρεία την εκπόνηση μελέτης για τις πιθανές συνέπειες που θα έχει η καθιέρωση των μέτρων αυτής της πρότασης στις αγορές κεφαλαίων.

Μπορεί η Επιτροπή να επιβεβαιώσει ότι πρόκειται να ανατεθεί η μελέτη αυτή; Αν όχι, μπορεί να εξηγήσει τους λόγους για τους οποίους δε θεωρεί μία τέτοια μελέτη αναγκαία ή χρήσιμη;
ΓΡΑΠΤΗ ΕΡΩΤΗΣΗ E-2407/98

υποβολή: Leonie van Bladel (UPE) και James Janssen van Raay (UPE) προς την Επιτροπή

(27 Ιουλίου 1998)

Θέμα: Άρνηση του Τρίνιντατ/Τομπάγκο σε σχέση με τη Σύμβαση της Βιέννης

1. Έχει πληροφορηθεί η Επιτροπή την άρνηση της κυβέρνησης του Τρίνιντατ/Τομπάγκο να ικανοποιήσει, με βάση το άρθρο 6 της Σύμβασης της Βιέννης, το αίτημα της ολλανδικής κυβέρνησης για τη σύλληψη και την έκδοση του σουριναμέζου τέως δικτάτορα και επί του παρόντος συμβούλου του κράτους, Desi Bouterse, που είναι ύποπτος για διεθνή διακίνηση ναρκωτικών σε μεγάλη κλίμακα;

2. Ποιές πολιτικές συνέπειες θεωρεί η Επιτροπή ότι θα έχει η άρνηση του Τρίνιντατ/Τομπάγκο να συλλάβει και να εκδόσει, με βάση τη Διεθνή Σύμβαση της Βιέννης, τον σουριναμέζο τέως δικτάτορα και επί του παρόντος σύμβουλο του κράτους Desi Bouterse, που είναι ύποπτος για διεθνή διακίνηση ναρκωτικών σε μεγάλη κλίμακα;

3. Ποιές οικονομικές κυρώσεις θα προτείνει η Επιτροπή κατά του Τρίνιντατ/Τομπάγκο με αφορμή την άρνηση της χώρας αυτής να να συλλάβει και να εκδόσει, με βάση το άρθρο 6 της Διεθνούς Σύμβαση της Βιέννης, τον σουριναμέζο τέως δικτάτορα και επί του παρόντος σύμβουλο του κράτους Desi Bouterse, που είναι ύποπτος για διεθνή διακίνηση ναρκωτικών σε μεγάλη κλίμακα;

Απάντηση του κ. Pinheiro εξ ονόματος της Επιτροπής

(25 Σεπτεμβρίου 1998)

Η Επιτροπή είναι ενήμερη για την απόφαση της κυβερνήσεως του Τρινιδάδ και Τομπάγκο να μην ενδώσει στο πρόσφατο αίτημα της κυβερνήσεως των Κάτω Χωρών για τη σύλληψη και την έκδοση του κ. Bouterse, ο οποίος καταζητείται με κατηγορίες που αφορούν διεθνή διακίνηση ναρκωτικών. Η Επιτροπή εκφράζει τη λύπη της για το γεγονός ότι οι αρχές του Τρινιδάδ και Τομπάγκο επέλεξαν να μην εφαρμόσουν σε αυτήν την περίπτωση τις διατάξεις του άρθρου 6 της Σύμβασης της Βιέννης.

Προφανώς η κυβέρνηση του Τρινιδάδ και Τομπάγκο θεωρεί ότι η εν λόγω συνθήκη των Ηνωμένων Εθνών δεν αποτελεί τη βάση για την υποβολή μεμονωμένων αιτήσεων έκδοσης και ότι τέτοιες αιτήσεις πρέπει να καλύπτονται από πρόσθετη διμερή συνθήκη. Η Επιτροπή πληροφορήθηκε ότι η κυβέρνηση των Κάτω Χωρών, αν και δεν αποδέχεται αυτήν την ερμηνεία, πρόκειται σύντομα να ολοκληρώσει τη σύναψη με το Τρινιδάδ και Τομπάγκο μιας τέτοιας συνθήκης σχετικά με τις μεμονωμένες αιτήσεις έκδοσης, ούτως ώστε να αποφεύγονται στο μέλλον παρόμοιες δυσχέρειες.

Η Επιτροπή ελπίζει ότι αυτή η εξέλιξη θα παράσχει στην κυβέρνηση του Τρινιδάδ και Τομπάγκο τη δυνατότητα να αναλάβει τις ευθύνες της στον συγκεκριμένο τομέα κατά πειστικότερο τρόπο. Η Επιτροπή θεωρεί ότι υπό τις παρούσες συνθήκες δεν θα ήταν σκόπιμη η υποβολή πρότασης για τη θέσπιση κυρώσεων, αλλά θα εξακολουθήσει να παρακολουθεί εκ του σύνεγγυς την κατάσταση, σε συνεργασία με τα κράτη μέλη.
ΓΡΑΠΤΗ ΕΡΩΤΗΣΗ E-2905/98

υποβολή: Marie-Noëlle Lienemann (PSE) προς την Επιτροπή

(2 Οκτωβρίου 1998)

Θέμα: Η δημιουργία ενός διεθνούς ταμείου θεραπευτικής αλληλεγγύης

Με βάση τα συμπεράσματα της Προεδρίας του Ευρωπαϊκού Συμβουλίου της 13ης Δεκεμβρίου 1997 (άρθρο 58), σχετικά με την υγεία και την ίδρυση ενός ταμείου θεραπευτικής αλληλεγγύης, με στόχο την καταπολέμηση του AIDS στις αναπτυσσόμενες χώρες, ποιές ενέργειες έχει αναλάβει η Επιτροπή για την ταχεία ίδρυση του εν λόγω ταμείου, ούτως ώστε να καταστεί δυνατή η κατάρτηση πιλοτικών προγραμάτων πρόσβασης στις διάφορες θεραπευτικές αγωγές, για τα άτομα που έχουν προσβληθεί από τον ιό VIH/AIDS στις αναπτυσσόμενες χώρες;

Έχει πλέον καταστεί κατεπείγουσα ανάγκη το να εφαρμοσθεί μια συγκεκριμένη πολιτική διεθνούς αλληλεγγύης για την καταπολέμηση του AIDS, εκ μέρους των πλέον βιομηχανικών χωρών.

Απάντηση του κ. Pinheiro εξ ονόματος της Επιτροπής

(22 Οκτωβρίου 1998)

Το ευρωπαϊκό Συμβούλιο της 13ης Δεκεμβρίου 1997 ζήτησε από την Επιτροπή "να εξετάσει τις λεπτομέρειες δημιουργίας ενός ταμείου θεραπευτικής αλληλεγγύης υπό την αιγίδα του Onusida που προορίζεται για την καταπολέμηση του AIDS στις αναπτυσσόμενες χώρες".

Η Επιτροπή ανέλυσε πραγματικά αυτό το ζήτημα στο πλαίσιο της ανακοίνωσής της προς το Συμβούλιο και το Κοινοβούλιο "για μία αυξημένη αλληλεγγύη σε θέματα καταπολέμησης του AIDS στις αναπτυσσόμενες χώρες"(1). Αυτή η ανακοίνωση ανακεφαλαιώνει τις προσπάθειες σε θέματα καταπολέμησης του ιού του ανοσοποιητικού συστήματος/συνδρόμου επίκτητης ανοσιολογικής ανεπάρκειας. Λαμβανομένης υπόψη της επιτυχίας που είχαν οι επικεντρωμένες προληπτικές παρεμβάσεις, τονίζει επομένως τη σημασία που έχει η στήριξη της ενίσχυσης των συστημάτων υγείας. Παράλληλα, εξετάζονται πολλές πιθανότητες δημιουργίας νέων μηχανισμών αλληλεγγύης λαμβάνοντας υπόψη την ανάγκη προετοιμασίας αυτών των μηχανισμών με συλλογικό τρόπο.

Αυτή η ανακοίνωση βρίσκεται σήμερα στο στάδιο συζητήσεων στο Κοινοβούλιο και στο Συμβούλιο και ειδικότερα στο πλαίσιο της ομάδας των εμπειρογνωμόνων των κρατών μελών σάυτόν τον τομέα.

(1) έγγραφο COM(98)407 τελικό.
ΓΡΑΠΤΗ ΕΡΩΤΗΣΗ E-2627/98

υποβολή: Daniel Varela Suanzes-Carpegna (PPE) προς την Επιτροπή

(1 Σεπτεμβρίου 1998)

Θέμα: Μειονοτικές γλώσσες και πολιτισμοί: κοινοτική χρηματοδότηση

Η Ευρωπαϊκή Επιτροπή εκπονεί πρόταση για τη σύσταση της νομικής βάσης ορισμένων θέσεων του προϋπολογισμού, των οποίων έχει ανασταλεί η εκτέλεση ακριβώς επειδή επί του παρόντος στερούνται νομικές βάσεως.

Δύναται η Επιτροπή να μας ενημερώσει για ποιες θέσεις του προϋπολογισμού πρόκειται και, συγκεκριμένα, εάν μεταξύ αυτών περιλαμβάνεται η θέση B3-1006 που αφορά την προώθηση και διατήρηση μειονοτικών γλωσσών και πολιτισμών;

Δύναται να ανακοινώσει η Επιτροπή πώς σκοπεύει να χειρισθεί, έως ότου εγκριθεί η νομική βάση τους, τα προγράμματα που είναι προς έγκριση, εκείνα που ήδη εγκρίθηκαν, καθώς και και αυτά που εκτελούνται στο πλαίσιο της θέσης Β-1006 του προϋπολογισμού;

Δύναται η Επιτροπή να ανακοινώσει το χρονοδιάγραμμα για την έγκριση της αντίστοιχης πρότασης από το Σώμα των Επιτρόπων, τις διαδικασίες που θα επακολουθήσουν και τις προθεσμίες για τα επόμενα στάδια της διαδικασίας, στο Κοινοβούλιο και το Συμβούλιο;

Απάντηση του κ. Liikanen εξ ονόματος της Επιτροπής

(25 Νοεμβρίου 1998)

Η Επιτροπή επιβεβαιώνει ότι προτίθεται να υποβάλει στο Κοινοβούλιο και το Συμβούλιο πρόταση νομικής βάσης για τις δραστηριότητες που επί του παρόντος χρηματοδοτούνται από τη θέση του προϋπολογισμού B3-1006 ("Προώθηση και προστασία των περιφερειακών και μειονοτικών γλωσσών και πολιτισμών"). Για το σκοπό αυτό, προετοιμάζει πρόταση πολυετούς προγράμματος, η οποία θα έπρεπε να εγκριθεί από την Επιτροπή πριν από τα τέλη του 1998.

Όσον αφορά τον προϋπολογισμό 1998, η εκτέλεση της δράσης δεν εμποδίστηκε από την έλλειψη νομικής βάσης. Πράγματι, για τις μισές από τις πιστώσεις που χορηγήθηκαν στη δράση έχει ήδη γίνει ανάληψη υποχρεώσεων πριν από τις 31 Μαΐου, μετά την επιλογή μιας πρώτης σειράς σχεδίων. Όσον αφορά τη δεύτερη σειρά σχεδίων, η επιλογή πραγματοποιήθηκε πριν από τις 10 Ιουνίου, ημερομηνία κατά την οποία η Επιτροπή αποφάσισε να αναστείλει την εκτέλεση των κονδυλίων που στερούνται νομικής βάσης, μετά την απόφαση του Δικαστηρίου στην υπόθεση C-106/96. Επίσης, η Επιτροπή έκρινε ότι οι δικαιούχοι, των οποίων τα σχέδια είχαν γίνει δεκτά κατά την προαναφερόμενη δεύτερη επιλογή, είχαν δικαιολογημένη προσδοκία και, ως εκ τούτου, τα εν λόγω σχέδια μπόρεσαν να λάβουν επιχορήγηση.
ΓΡΑΠΤΗ ΕΡΩΤΗΣΗ E-2628/98

υποβολή: Frédéric Striby (I-EDN) προς την Επιτροπή

(1 Σεπτεμβρίου 1998)

Θέμα: Ενημερωτιή εκστρατεία για το ευρώ

Η Ευρωπαϊκή Επιτροπή χρηματοδοτεί δράσεις για την ενημέρωση του πληθυσμού της Ένωσης σχετικά με το ευρώ.

Ποιες δράσεις έχουν χρηματοδοτηθεί από το 1997; Ποιες ενώσεις έλαβαν χρηματοδοτήσεις;

Σε τι ύψος ανέρχονται οι χρηματοδοτήσεις; Πώς κατανεμήθηκαν;

Ποια τα κριτήρια επιλογής των ως άνω δράσεων και ενώσεων; Ποίος έχει αναλάβει την παρακολούθηση και τον έλεγχο των δραστηριοτήτων της;

Ποια είναι τα αποτελέσματα; Πώς αξιολογήθηκαν;

Απάντηση του κ. Oreja εξ ονόματος της Επιτροπής

(10 Νοεμβρίου 1998)

Η Κοινότητα χρηματοδοτεί όντως ενέργειες με στόχο την ενημέρωση του πληθυσμού για το ευρώ στο πλαίσιο δράσης με προτεραιότητα η οποία έχει ως τίτλο "Το ευρώ, ένα νόμισμα για την Ευρώπη" (κονδύλιο Β3 306 του προϋπολογισμού: ενημερωτικό πρόγραμμα για τους Ευρωπαίους πολίτες (Prince)). Η δράση αυτή πραγματοποιείται στο πλαίσιο διοργανικής συνεργασίας με το Κοινοβούλιο. Έχει αποτελέσει αντικείμενο ανακοίνωσης της Επιτροπής στο Συμβούλιο και στο Κοινοβούλιο, τον Φεβρουάριο του τρέχοντος έτους(1).

Οι δαπάνες που πραγματοποιούνται στο πλαίσιο αυτό περιλαμβάνουν την από κοινού χρηματοδότηση με τα κράτη μέλη κοινών σχεδίων ανακοινώσεων για το ευρώ τα οποία προβλέπονται από συμβάσεις, την παροχή χρηματοδοτικής συμμετοχής σε οργανώσεις της κοινωνίας των πολιτών οι οποίες αναπτύσσουν ενημερωτικές δραστηριότητες που συνάδουν με τους στόχους της δράσης και της πραγματοποίηση άμεσων ενημερωτικών ενεργειών καθώς και την παραγωγή και τη διάδοση ενημερωτικών μέσων και υπηρεσιών για το ευρώ.

Λόγω του μεγάλου αριθμού εταίρων στις ενέργειες αυτές, η Επιτροπή έχει διαβιβάσει χωριστά στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου τον πλήρη πίνακα.

Για το 1997, οι σχετικές δαπάνες ανήλθαν σε 30,96 εκατ. ECU εκ των οποίων 15,62 εκατ. ECU για συμβάσεις με τα κράτη μέλη, 9,74 εκατ. ECU για χρηματοδοτικές συμμετοχές, και 5,6 εκατ. ECU για ενημερωτικές και τηλεοπτικές ενέργειες καθώς και για άμεσες ενέργειες.

Για την χορήγηση χρηματοδοτικής συμμετοχής, η Επιτροπή εξετάζει όλες τις προτάσεις εταιρικών σχέσεων που λαμβάνει. Ένας παρατηρητής από το Κοινοβούλιο καλείται συστηματικά να συμμετάσχει στις εργασίες της. Η διεξαγωγή της δράσης υπόκειται στην αξιολόγηση από μέρους μίας συμβουλευτικής ομάδας του Ευρωπαϊκού Κοινοβουλίου και της Επιτροπής και οδηγεί στην περιοδική σύνταξη εκθέσεων σχετικά με τις εργασίες.

Όλες οι διατάξεις που προβλέπονται στις συνθήκες και στον δημοσιονομικό κανονισμό όσον αφορά τον έλεγχο τόσο τον εσωτερικό όσο και τον εξωτερικό, εφαρμόζονται φυσικά στη δράση αυτή η οποία εξετάζεται συστηματικά από το Ελεγκτικό Συνέδριο.

Η Επιτροπή συντονίζει και αξιολογεί συστηματικά τις εργασίες, η δε διεξαγωγή περιοδικών δημοσκοπήσεων και αναλύσεων επιτρέπουν την αξιολόγηση της προόδου και την επίδραση της ενημέρωσης για το ευρώ στο κοινό.

(1) COM(98)39 τελικό.
ΓΡΑΠΤΗ ΕΡΩΤΗΣΗ P-1452/98

υποβολή: José Barros Moura (PSE) προς την Επιτροπή

(7 Μαΐου 1998)

Θέμα: Κοινοτική χρηματοδότηση υδραυλικών έργων στην Ισπανία

1. Μπορεί η Επιτροπή να καταρτίσει συγκριτικό πίνακα των κονδυλίων του ΕΤΠΑ που δαπανήθηκαν έως τα τέλη του 1997 στο ΚΠΣ της Ισπανίας για το έργο 6.1 (Υδρολογικό Έργο) και των κονδυλίων που δαπάνησε για μεγάλα υδραυλικά έργα στην Πορτογαλία;

2. Μπορεί επίσης η Επιτροπή να καταρτίσει συγκριτικό πίνακα των απαιτήσεων που έθεσε το ΕΤΠΑ για κάθε κράτος μέλος, προκειμένου να προβεί στην καταβολή των κονδυλίων αυτών;

Κοινή απάντηση

του καςWulf-Mathies εξ ονόματος της Επιτροπής

στις γραπτές ερωτήσεις E-1447/98 και P-1452/98

(20 Μαΐου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0941/98

υποβολή: Nikitas Kaklamanis (UPE) προς την Επιτροπή

(30 Μαρτίου 1998)

Θέμα: Βαριά φορολογία των μεταχειρισμένων φορτηγών αυτοκινήτων στην Ελλάδα.

Βαρύτατη φορολογία σχεδιάζουν να επιβάλουν οι ελληνικές αρχές στην εισαγωγή μεταχειρισμένων φορτηγών αυτοκινήτων, ακόμη και όταν πρόκειται για πρόσφατα μοντέλα με κινητήρα EURO II. Με τις ρυθμίσεις που προωθούνται, αυξάνει υπέρμετρα το κόστος των μεταχειρισμένων αυτοκινήτων με την επιβολή νέας βαριάς φορολογίας ("Ειδικός Φόρος Ταξινόμησης"), κάτι που έχει ως αποτέλεσμα να επιβαρύνεται υπέρμετρα η τιμή των άνω των 3,5 τόννων φορτηγών αυτοκινήτων.

Το ελληνικό κράτος, μάλιστα, καθορίζει την αξία του εισαγομένου αυτοκινήτου μη λαμβάνοντας υπόψιν το τιμολόγιο εισαγωγής, αλλά την αξία λιανικής πώλησης του καινούριου φορτηγού, με μία κατ' έτος μείωση η οποία στον έκτο χρόνο θα φτάνει στο 52%.

Θα παρακαλούσα να είχα την επίσημη άποψη της Ευρωπαϊκής Επιτροπής για το θέμα της νέας βαριάς φορολογίας των μεταχειρισμένων φορτηγών, καθώς και για το γεγονός ότι οι ελληνικές αρχές φαίνονται απρόθυμες να δεχθούν τα τιμολόγια εισαγωγής των φορτηγών, (τα οποία προφανώς αποτελούν επίσημα Κοινοτικά φορολογικά στοιχεία), αλλά προτίθενται να λαμβάνουν ως βάση τη λιανική τιμή πώλησης των καινούριων φορτηγών.

Απάντηση του κ.Monti εξ ονόματος της Επιτροπής

(29 Μαΐου 1998)

Η Επιτροπή διεξάγει έρευνα στο εν λόγω κράτος μέλος σχετικά με τα γεγονότα που αναφέρει το Αξιότιμο Μέλος του Κοινοβουλίου. Δε θα παραλείψει να του γνωστοποιήσει τα σχετικά αποτελέσματα.
ΓΡΑΠΤΗ ΕΡΩΤΗΣΗ P-3136/98

υποβολή: Ernesto Caccavale (UPE) προς την Επιτροπή

(9 Οκτωβρίου 1998)

Θέμα: Ακρόαση του γενικού διαγωνισμού για την πρόσληψη υπαλλήλων στην Ευρωπαïκή Επιτροπή

Υπό το φως των σοβαρότατων γεγονότων στα οποία αναφέρθηκε ο Τύπος και τα οποία κατήγγειλαν κατευθείαν ορισμένοι υποψήφιοι του γενικού διαγωνισμού που προκήρυξε η Επιτροπή και ο οποίος διεξήχθη στις 14 Σεπτεμβρίου 1998 σε διάφορα ευρωπαϊκά εξεταστικά κέντρα,

λαμβάνοντας υπόψη την καταγγελία στην οποία προέβησαν ορισμένοι υποψήφιοι, ότι έλαβαν, πριν από τη διεξαγωγή του διαγωνισμού, αντίγραφο των θεμάτων της δοκιμασίας (τεστ) λογικής-μαθηματικών, χωρίς οι υπεύθυνοι για την εποπτεία στην αίθουσα να λάβουν υπόψη τους την καταγγελία αυτή κατά τη διεξαγωγή των εξετάσεων,

λαμβάνοντας υπόψη ότι στο εξεταστικό κέντρο των Βρυξελλών πολλοί κατήγγειλαν το γεγονός ότι υποψήφιοι μπόρεσαν, μεταξύ δύο δοκιμασιών, να πάνε στις τουαλέτες και να χρησιμοποιήσουν κινητά τηλέφωνα, έχοντας έτσι τη δυνατότητα να συμπληρώσουν το έντυπο οπτικής ανάγνωσης στο διάστημα μεταξύ δύο δοκιμασιών,

λαμβάνοντας υπόψη ότι στο εξεταστικό κέντρο της Ρώμης "κατά την εξέταση της γαλλικής γλώσσας διενημήθηκαν διαφορετικά κείμενα στους υποψηφίους που βρίσκονταν στις διάφορες αίθουσες", με αποτέλεσμα, κατά το διάστημα που γίνονταν φωτοτυπίες ενός κοινού για όλους τους υποψηφίους κειμένου, οι τελευταίοι να έχουν χρονικό περιθώριο για να επικοινωνήσουν, με διάφορα μέσα, με άτομα που βρίσκονταν εκτός του εξεταστικού κέντρου, να συμπληρώσουν στη συνέχεια το έντυπο οπτικής ανάγνωσης και να δώσουν συμπληρωματικές απαντήσεις μετά τη λήξη της καθορισμένης για κάθε εξέταση προθεσμίας,

λαμβάνοντας υπόψη το μέγα σφάλμα που διεπράχθη στο εξεταστικό κέντρο του Μιλάνου, όπου οι εξετάσεις πραγματοποιήθηκαν στα περίχωρα του Assago ενώ η πρόσκληση για συμμετοχή στο διαγωνισμό ανέφερε άλλη διεύθυνση, γεγονός που καταγγέλθηκε μέσω Ιντερνέτ,

λαμβάνοντας υπόψη ότι, αφού διαπιστώθηκε, κατόπιν πρωτοβουλίας ορισμένων ευρωβουλευτών η αλήθεια των ανωτέρω γεγονότων, η Ευρωπαϊκή Επιτροπή αποφάσισε στις 24 Σεπτεμβρίου την ακύρωση του εν λόγω διαγωνισμού,

ερωτάται η Επιτροπή εάν μπορεί, δεδομένης της σοβαρότητας των εν λόγω γεγονότων που υπονομεύουν σε μεγάλο βαθμό την αξιοπιστία των ευρωπαϊκών θεσμικών οργάνων, να δώσει τα ακόλουθα στοιχεία:

- ποιά ήσαν τα κίνητρα που οδήγησαν στην ακύρωση του διαγωνισμού;

- ποιές είναι ακριβώς οι παρατυπίες που διαπιστώθηκαν;

- σε ποιά και πόσα εξεταστικά κέντρα διαπιστώθηκαν παρατυπίες;

- πόσο στοίχισε στον κοινοτικό προϋπολογισμό η διοργάνωση του εν λόγω διαγωνισμού;

- ποιές πρωτοβουλίες προτίθεται να αναλάβει έναντι των υπευθύνων;

- έχουν διατυπωθεί κατά το παρελθόν ανάλογες καταγγελίες για άλλους διαγωνισμούς;

- ποιές καταγγελίες έχουν διατυπωθεί και για άλλους διαγωνισμούς, και ποιά συνέχεια δόθηκε σε αυτές;
ΓΡΑΠΤΗ ΕΡΩΤΗΣΗ E-2895/98

υποβολή: Susan Waddington (PSE) προς την Επιτροπή

(28 Σεπτεμβρίου 1998)

Θέμα: Χρησιμοποίηση των πλεονασμάτων της ΕΚ για έκτακτη επισιτιστική βοήθεια στο εξωτερικό

Τί ποσοστό των κατά το 1997 συνολικών αποθεμάτων παρέμβασης της ΕΚ στα τρόφιμα χορηγήθηκαν ως έκτακτη επισιτιστική βοήθεια στο εξωτερικό; Για τί είδους τρόφιμα επρόκειτο και σε ποιές χώρες διετέθησαν; Ποιά είναι τα σχέδια της Επιτροπής για βοήθεια αυτού του τύπου το 1998, δεδομένης της σημερινής κατάστασης στο Σουδάν και σε άλλες περιοχές που διέρχονται παρόμοια κρίση;

Απάντηση του κ. Pinheiro εξ ονόματος της Επιτροπής

(13 Νοεμβρίου 1998)

Από το 1986, η διαχείριση της πολιτικής της Κοινότητας στον τομέα της επισιτιστικής βοήθειας εντάσσεται στο πλαίσιο της πολιτικής της Κοινότητας για την ανάπτυξη, με στόχο τη βελτίωση της κατάστασης όσον αφορά την επισιτιστική ασφάλεια των δικαιούχων, ανεξαρτήτως του αν υπάρχουν ή όχι πλεονάσματα γεωργικών προϊόντων. Σε αυτό το γενικό πολιτικό πλαίσιο, η χορήγηση επισιτιστικής βοήθειας χρηματοδοτείται από τον κοινοτικό προϋπολογισμό επισιτιστικής βοήθειας, τον οποίο διαχειρίζεται η Επιτροπή. Επισιτιστική βοήθεια δυνατόν να χορηγείται κατέξαίρεση σε περιπτώσεις έκτακτης ανάγκης από την Επιτροπή μέσω της Υπηρεσίας Ανθρωπιστικής Βοήθειας της Ευρωπαϊκής Κοινότητας (ECHO).

Το 1997 δεν χορηγήθηκε επισιτιστική βοήθεια από τα αποθέματα παρεμβάσεως. Το 1998, μέχρι σήμερα, διατέθηκαν από τα αποθέματα παρεμβάσεως 10.000 τόνοι ρυζιού. Το ρύζι χορηγήθηκε για να χρησιμοποιηθεί στη Λαϊκή Δημοκρατία της Κορέας. Μέχρι σήμερα το 1998, η Επιτροπή έχει χορηγήσει σχεδόν 38.000 τόνους επισιτιστικής βοήθειας στο Σουδάν από τον προϋπολογισμό επισιτιστικής βοήθειας της Κοινότητας. Η επισιτιστική βοήθεια, της οποίας η αξία υπολογίζεται σε 35 εκατ. ECU, διατέθηκε μέσω του Παγκόσμιου Επισιτιστικού Προγράμματος των Ηνωμένων Εθνών και διεθνών μη κυβερνητικών οργανώσεων. Επιπλέον, η Επιτροπή βρίσκεται στο στάδιο λήψης της τελικής απόφασης για τη χορήγηση άλλων 10 εκατ. ECU στο Παγκόσμιο Επισιτιστικό Πρόγραμμα. Αυτό το ποσό προστίθεται στα 21,8 εκατ. ECU που έχουν ήδη χορηγηθεί κατά το τρέχον έτος για άλλα προγράμματα στους τομείς της υγείας, των υδάτων και της διατροφής.
ΓΡΑΠΤΗ ΕΡΩΤΗΣΗ E-2100/98

υποβολή: Undine-Uta Bloch von Blottnitz (V) προς την Επιτροπή

(10 Ιουλίου 1998)

Θέμα: Οδηγία 79/409/ΕΟΚ για τη διατήρηση των αγρίων πτηνών

Η γαλλική οργάνωση προστασίας του περιβάλλοντος S.E.P.A.N.S.O. έχει ήδη πριν από πολλά χρόνια υποβάλει στην Επιτροπή καταγγελία σχετικά με τη μαζική αιχμαλώτιση ωδικών και αποδημητικών πτηνών στο γαλλικό νομό Les Landes. Η καταγγελία εξετάζεται από την Επιτροπή στον φάκελο 213/91.

Τί πρόοδος έχει σημειωθεί σχετικά με την εξέταση της υπόθεσης αυτής;

Απάντηση της κας Bjerregaard εξ ονόματος της Επιτροπής

(23 Σεπτεμβρίου 1998)

Η Επιτροπή έβαλε στο αρχείο το 1993 την προσφυγή 91/213 για το κυνήγι στη Γαλλία του είδους Emberiza hortulana (κεγχρίς κριθολόγος), ενώ εξάλλου συνεχίζει να εξετάζει περαιτέρω τον ισχύοντα κανονισμό ο οποίος δεν εξασφαλίζει καθεστώς ικανοποιητικής προστασίας για το εν λόγω είδος.

Για τον λόγο αυτόν, η Επιτροπή αποφάσισε στις 24 Ιουνίου 1998 να προσφύγει, με βάση το άρθρο 171 της Συνθήκης ΕΚ, στο Ευρωπαϊκό Δικαστήριο με αιτιολογικό τη μη εφαρμογή της απόφασης της 24ης Απριλίου 1998 (Επιτροπή κατά Γαλλίας, υπόθεση C-252/85).

Η απόφαση αυτή της Επιτροπής προέρχεται από το γεγονός ότι η γαλλική νομοθεσία για την προστασία των αγρίων πτηνών δεν καταγράφει πάντα με τον σωστό τρόπο το σύνολο των απαγορεύσεων που τίθενται με το άρθρο 5, παράγραφος β), γ) και ε) της οδηγίας 79/409/ΕΟΚ του Συμβουλίου, της 2 Απριλίου 1979, σχετικά με την προστασία των άγριων πουλιών(1). Εξάλλου, η νομοθεσία αυτή δεν αναφέρει ακόμη το σύνολο των ειδών των πουλιών που πρέπει να αποτελέσουν αντικείμενο προστασίας κατέφαρμογή του άρθρου 5 της οδηγίας, μεταξύ των οποίων δε και το Emberiza hortulana.

Ο ενάγων ενημερώθηκε σχετικά με την απόφαση αυτή της Επιτροπής.

(1) ΕΕ L 103 της 25.4.1979.